**Poročilo o izvajanju državne javne službe v pooblaščenih muzejih v letu 2019**

Poleg muzejev, katerih ustanoviteljica je Republika Slovenija, državno javno službo izvajajo tudi muzeji, ki so za to nalogo pridobili pooblastilo. Pooblaščenih muzejev je 36, med njimi so jih 35 ustanovile lokalne skupnosti,[[1]](#footnote-1) en muzej pa je zasebni. Pooblastilo Vlade Republike Slovenije so pridobili 19. marca 2013.

Pooblaščeni muzeji so: Posavski muzej Brežice, Pokrajinski muzej Celje, Muzej novejše zgodovine Celje, Mestni muzej Idrija, Gornjesavski muzej Jesenice, Medobčinski muzej Kamnik, Pokrajinski muzej Kočevje, Pokrajinski muzej Koper, Gorenjski muzej Kranj, MGML[[2]](#footnote-2) Muzej narodne osvoboditve Maribor, Pokrajinski muzej Maribor, Belokranjski muzej Metlika, Pomurski muzej Murska Sobota, Goriški muzej Kromberk - Nova Gorica, Dolenjski muzej, Pomorski muzej "Sergej Mašera" Piran, Zavod Znanje Postojna,[[3]](#footnote-3) Pokrajinski muzej Ptuj-Ormož, Muzeji radovljiške občine, Rokodelski center Ribnica, Koroški pokrajinski muzej, Loški muzej Škofja Loka, Tolminski muzej, Zasavski muzej Trbovlje, Tržiški muzej, Muzej Velenje, Pilonova galerija, Ajdovščina, Galerija Božidar Jakac, Galerija-muzej Lendava, MGLC[[4]](#footnote-4), Umetnostna galerija Maribor, Galerija Murska Sobota, Obalne galerije Piran, Koroška galerija likovnih umetnosti in Kobariški muzej d.o.o.[[5]](#footnote-5) Velika večina muzejev (razen treh) skrbi tudi za dislocirane enote in zbirke na dislociranih krajih, ki jih je skupaj 123.

**Delo z gradivom**

Dokumentiranje, akcesija, inventariziranje, digitalizacija, vrednotenje, hramba, konserviranje in restavriranje ter proučevanje predstavljajo velik obseg muzejskega dela, primarno javno službo, brez katere predstavljanje dediščine javnosti ne bi bilo izvedljivo.

**Urejena dokumentacija** in depoji so ogledalo vestne skrbi muzeja za predmete kulturne dediščine. Dokumentacija je v preteklosti predstavljala večji problem. Z uveljavitvijo Pravilnika o vodenju inventarne knjige v letu 2004 se je postopoma poenotila osnovna dokumentacija o inventariziranih predmetih, torej tistih, ki v državnih in pooblaščenih muzejih predstavljajo kulturni spomenik. Lahko rečemo, da bistvenih zaostankov v inventarizaciji ni več. Izjema so arhivi arheoloških najdišč, ki predstavljajo veliko količino gradiva, za katero ni zagotovljenih ustreznih depojev in kadrovskih zmogljivosti. Po analizi stanja, ki jo je opravila SPDM[[6]](#footnote-6), so bila ugotovljena neskladja, različni pristopi k inventariziranju, izkazala se je potreba po poenotenem pristopu in v določenih muzejih celo reinventarizaciji. Tudi v letu 2019 je bil organiziran posvet v Narodnem muzeju Slovenije. Kot pripomoček in priporočilo muzejem SPDM pripravlja poslovnik za delo z muzejskim gradivom, ki bo podlaga za pripravo notranjih pravilnikov. Delo z gradivom obravnava širše, od dokumentiranja na terenu, prevzema predmeta in nadaljnjih ravnanj do odložitve v depo.

V letu 2019 so muzeji na območju pristojnosti[[7]](#footnote-7) pri zbiralcih, zasebnikih, podjetjih in drugih pravnih subjektih evidentirali 165.412 predmetov in 134 zbirk. V akcesijo so pridobili 43.012 predmetov in inventarizirali 106.139 enot gradiva, kar je skoraj še enkrat več kot lani. Takšen preskok ne kaže stabilnega trenda naraščanja inventarizacije, ampak je posledica prevzemanja obsežnih zbirk. Izjemno obsežno Pelikanovo zbirko je lani prevzel Muzej novejše zgodovine Celje. Skupno število inventariziranih enot v pooblaščenih muzejih je 1.293.265. Z načrtovanim poenotenim pristopom in načinom inventariziranja lahko pričakujemo, da bo ustrezno spremljanje trendov možno šele v prihodnjih letih. Odstotek digitaliziranih enot ostaja na enaki ravni rahlo nad 60 %. Čeprav se digitalizacija spodbuja, zaradi pomanjkanja namenskih sredstev višjega deleža v tem trenutku ni mogoče pričakovati.

Z donacijami in **odkupi** predmetov kulturne dediščine so zbirke bogatejše za 3.417 enot[[8]](#footnote-8), med katerimi več kot polovico predstavljajo dela sodobnih likovnih umetnikov. Iz sredstev ministrstva je realiziran odkup 32 enot v skupni višini 176.694 EUR, kar je 70.839 EUR več kot v letu 2018. Večinoma so bila odkupljena likovna dela.

V letu 2019 je SPDM dokončala poročilo o stanju **depojev**. Bistvena ugotovitev je pomanjkanje in razpršenost depojskih prostorov. Stiska se pogosto rešuje z začasnimi, neustreznimi ali pa slabo opremljenimi prostori, kjer predmeti postajajo ogroženi zaradi neprimernih klimatskih pogojev, statike, pomanjkljive zaščite pred škodljivci,…. Iz poročila SPDM in evidenc ministrstva je razvidno, da so depoji razpršeni po upravnih in razstavnih stavbah in na 42 lokacijah izven muzejskih objektov, med katerimi je 10 najemnih. Poleg prostorske problematike se razkriva tudi potreba po jasno začrtani zbiralni politiki, večjem obsegu inventure gradiva s sočasno reorganizacijo depojev in reinventarizacijo. Muzeji, ki so se odločili aktivno pristopiti k urejanju depojev v obstoječih pogojih, so se vključili v izobraževanja projekta Re-Org, in na relativno preprost način in z nizkimi stroški uspeli reorganizirati vsaj del depojev in sprostiti nekaj površin. Problematike pomanjkanja prostorov to sicer ne reši, omogoča pa izboljšanje stanja. Med pooblaščenimi ni muzeja, ki bi imel optimalne depoje. Tudi tam, kjer je stanje dobro, se izkaže pomanjkljivost zaradi premalo opreme, neustrezne izolacije, ki povzroča nihanje relativne vlažnosti,… ali pa enega prostora, ki ga je potrebno preseliti na ustreznejšo lokacijo. Tretjina muzejev ima zagotovljene večje depojske površine, ki jih je potrebno dodatno opremiti in optimizirati, pet muzejev je v fazi postopnega urejanja ali čakanja na sprostitev prostorov, osem muzejev ima depoje na primernih lokacijah urejene, za preostale pa čaka na novo prostorsko rešitev, preostala tretjina muzejev pa bi morala razpoložljive prostore nemudoma pričeti urejati po sistemu re-org in hkrati v sodelovanju z ustanoviteljem za preostali del gradiva poiskati trajno prostorsko rešitev. Pogosto se kot primerne izkazujejo opuščene industrijske hale ali pa drugi večji objekti v relativno dobrem stanju. Posebno breme predstavljajo najdbe iz prevzemanja arhivov arheoloških najdišč. Arheološke najdbe so državna last, muzeji s pooblastilom za področje arheologije pa prevzemajo večje količine gradiva, za katerega depojski prostori niso bili načrtovani. Kot možna rešitev se predlaga iskanje lokacij za pokrajinske arheološke depoje.

Skrb za gradivo vključuje tudi **konserviranje in restavriranje** predmetov. Vsi večji pokrajinski muzeji imajo urejene delavnice in zaposlene strokovnjake za restavratorske posege. Del muzejev ima prirejene delavnice, ki omogočajo le omejen obseg posegov, 14 muzejev pa delavnice nima in mora za vsak poseg na predmetih poiskati rešitev v katerem od drugih muzejev ali pri usposobljenih zasebnih restavratorjih. V letu 2019 so zunanjo pomoč poiskali za 409 predmetov. V delavnicah pooblaščenih muzejev je bila zaradi prevzemanja Pelikanove zapuščine konservirana izstopajoča količina predmetov, ki ni primerljiva s preteklimi leti in presega 100.000 enot. Restavriranih je bilo 2.512 predmetov, od tega je približno polovica arheoloških najdb. Dolenjski muzej del gradiva zaradi izjemnosti že dalj časa lahko restavrira v nemškem muzeju v Mainzu saj z obstoječim številom konservatorsko-restavratorskih strokovnjakov ne more zagotoviti restavriranja v potrebnem obsegu.

**Proučevanje gradiva** se po priporočilih vsakoletnega neposrednega poziva vse bolj usmerja v interdisciplinaren pristop. Obsega strokovne aktivnosti v lastnem muzeju, arhivih, knjižnicah, raziskovalnih institucijah,… za potrebe razstav, simpozijev, konferenc, izpopolnjevanj, pomoči dijakom in študentom, drugih projektov itd. Rezultati so javnosti predstavljeni na razstavah, predavanjih, vodstvih, delavnicah in v publikacijah. V letu 2019 so muzeji izdali 171 katalogov.

Muzeji s pooblastilom za izvajanje državne javne službe na področju arheologije so pristojni za prevzemanje **arhivov arheoloških najdišč**. Ker je zaradi velike količine gradiva, predanega ob izgradnji avtocest, prišlo do zaostankov pri urejanju, ministrstvo del sredstev namenja pripravi gradiva in inventariziranju arhivov najdišč, prednostno iz obdobja pred letom 2013. V letu 2019 je iz sredstev ministrstva 11 muzejev obdelalo arhive 11 najdišč.

**Predstavljanje dediščine javnosti**

Muzeji predstavljajo dediščino javnosti zlasti na razstavah, ki vključujejo pedagoški, andragoški in drug spremljevalni program dogodkov. Ministrstvo nadaljuje s trendom prednostne podpore večjim razstavam in projektom s celovitim, izdelanim spremljevalnim programom.

Postavitev nove stalne razstave je strokovno in finančno najbolj zahteven projekt. Muzeji se večinoma odločajo za postopno prenovo. V letu 2019 so popolnoma prenovili ali pa novo postavili 4,7% vseh stalnih postavitev, delno prenovili ali pomembneje dopolnili pa 12,4%. Lastne občasne razstave predstavljajo večji delež razstavnih aktivnosti. Iz sredstev ministrstva je bilo lani realiziranih 15,5% lastnih občasnih in medinstitucionalnih razstav. Ministrstvo prednostno podpira sofinanciranje večjih projektov in sodelovanje med muzeji in drugimi institucijami. Velik del razstav je podprt iz občinskih proračunov in del tudi iz lastnih sredstev. Gostovanja običajno predstavljajo popestritev programa, odpirajo in spremljajo sodelovanje med muzeji in lokalnimi skupnostmi. Ministrstvo podpira gostovanja v okviru standardnega[[9]](#footnote-9) (ker to prvič omenjate, morate pojasniti, kaj to pomeni) programa ali pa večja gostovanja v tujini. Ministrstvo je podprlo 13 projektov: simpozije, serije dogodkov, filme ipd.

Do leta 2019 je sodelovanje s tujimi partnerji predstavljajo med 12 in 13 % muzejskih razstavnih in projektnih aktivnosti. V letu 2019 se je odstotek podvojil. Pooblaščeni muzeji so četrtino razstav in projektov pripravili v sodelovanju s partnerji iz EU in tretjih držav. Slovenski muzeji so večkrat gostje kot gostitelji. Z nekaterimi institucijami se trajno povezujejo, redno izmenjujejo razstave in dobre prakse. Največkrat sodelujejo s sosednjima Hrvaško in Avstrijo, malo manj z Italijo, povezujejo se tudi z državami na območju nekdanje Jugoslavije, Nemčijo in Češko ter v manjšem obsegu z drugimi državami evropskega prostora. Sodelovanje z državami na drugih kontinentih predstavlja izjemo.

Razstave so celoviti projekti, ki vključujejo pedagoški, andragoški in drug spremljevalni program. Velik del pedagoškega programa je osredotočen na stalne postavitve. Medinstitucionalne razstave, gostovanja in v večjem deležu tudi projekti predstavljajo aktivno povezovanje drugimi partnerji. Projekti vključujejo tudi obdelavo arhivov arheoloških najdišč in arheološka raziskovanja ter sodelovanje v EU projektih. Tendenca k sodelovanju in povezovanju omogoča realizacijo večjih in odmevnejših projektov, odpira prostore znotraj Slovenije in v tujino, ugodno vpliva na obisk ter prepoznavnost muzejev.

V letu 2019 so bili pooblaščeni muzeji vpeti v **pomembne in odmevne projekte**.[[10]](#footnote-10) V financiranju programskega II. sklopa je bila uvedena sprememba. Ministrstvo je vsakemu muzeju zagotovilo sredstva v višini 7.000 EUR za standardni program, ki vključuje dopolnjevanje stalnih razstav, manjše lastne občasne razstave in gostovanja ter druge manjše projekte po izboru muzeja. Preostali del financiranja je bil namenjen večjim, celovitim projektom s spremljevalnim programom, namenjenim široki javnosti. Prednostno se že vrsto let podpira skupne projekte muzejev, medinstitucionalno sodelovanje in ambiciozne projekte, katerih cilj je doseči zanimanje širše slovenske in tudi mednarodne javnosti.

Nova stalna postavitev kot strokovno, organizacijsko in finančno kompleksen projekt je večinoma delo več let. Poteka po historičnih ali tematskih sklopih. Večjih prenov se je lotilo nekaj muzejev. Pokrajinski muzej Maribor je s *Portretom meščanstva* predstavil kulturno zgodovino dinamičnega, za Slovence in Maribor pomembnega obdobja 19. stol. Belokranjski muzej je ob 150. obletnici ustanovitve prvega gasilskega društva na naših tleh stalno razstavo dopolnil s postavitvijo v čast njegovemu ustanovitelju Josipu Savinšku, hkrati pa je obnovljeni muzejski hiši v Semiču dal vsebino s postavitvijo krajevne muzejske zbirke. Pomurski muzej se približuje dokončanju postopne prenove celotne obsežne stalne razstave Ljudje ob Muri. Pokrajinski muzej Ptuj Ormož s prenovo prostorov glasbene zbirke prenavlja tudi postavitev. Koroški pokrajinski muzej je v dvorcu Ravne dokončal postavitev stalne razstave, Tržiški muzej je predstavitev obrti dopolnil z zbirko kolarstva.

Na nacionalnem nivoju je bila obeležena 100. obletnica priključitve Prekmurja matični domovini. Obsežen strokovni in muzeološki del je prispeval Pomurski muzej. V Galeriji Murska Sobota so obletnico počastili z razstavo *Osamljenosti – izrazi tesnobe v prekmurski likovni umetnosti.* Med muzeji z najdaljšo tradicijo je Loški muzej, ki je s pestrim in inkluzivnim programom obeležil 80 let obstoja. 130 let delovanja so praznovali jamarji. Osrednjo razstavo ob obletnici ustanovitve društva je pripravil Notranjski muzej v Postojni.

Zanimiv in inovativen skupni projekt *Neverjetne gore* so zasnovali gorenjski muzeji. Gre za planinsko muzejsko transverzalo, katere cilj je obiskovalcem predstaviti dediščino v gorah in jih spodbuditi k boljšemu poznavanju z obiskom muzeja. Projekt je pritegnil pohodnike, planince in navdušence nad geocatchingom. Skupni imenovalec za simpatičen projekt so v priljubljenih afriških zbirkah našli trije slovenski muzeji: Slovenski etnografski muzej, Koroški pokrajinski muzej in Muzej Velenje.

Leto 2019 je bilo izjemno uspešno v mednarodnem sodelovanju. MGML je v Vatikanskih muzejih kot eni najbolj referenčnih lokacij na svetu postavil razstavo o Plečnikovih kelihih. Hkrati je gostil razstavo ruskih ikon. Galerija Božidarja Jakca je vzporedno z gostovanjem Narodne galerije na Praškem gradu zbirko ekspresionizma predstavila v referenčni galeriji na Kutni Hori. Mestni muzej Idrija je v okviru UNESCO povezave gostoval v Almadenu v Španiji. V Sloveniji je bil najbolj odmeven in obiskan 33. grafični bienale, ki se odvija v organizaciji MGLC na več lokacijah v prestolnici.

Izjemna priložnost za vzpostavitev muzeja fotografije se je ponudila Muzeju novejše zgodovine Celje, katerega ustanoviteljica Mestna občina Celje, je od lastnikov odkupila hišo, v kateri je živel in delal fotograf Josip Pelikan. Muzej je pred celovito obnovo obiskovalcem omogočil vpogled v obstoječe stanje električnega ateljeja.

Uspešno delo je bilo nagrajeno. Za projekt Gradovi Posavja so sodelujoči partnerji, med njimi Posavski muzej Brežice in Galerija Božidar Jakac, prejeli nagrado Jakob. MGLC je ob podeljevanju nagrade ŽIVA prejel posebno priznanje za odprtost in pozornost do obiskovalcev. Izkopavanja na območju Ljubljane so posebej nagradila MGML z najdbo čudovite modre rimskodobne posodice.

Pooblaščeni muzeji so v letu 2019 realizirali načrtovan program državne javne službe muzejev. Izvedli so 18 novih stalnih razstav, 293 lastnih občasnih, 113 medinstitucionalnih razstav in številna gostovanja v Sloveniji. Izrazito poudarjeno je bilo sodelovanje s tujino, zlasti EU državami. Število realiziranih projektov medinstitucionalnih razstav in gostovanj se je podvojilo. Muzeji so sodelovali na 43 medinstitucionalnih razstavah, gostili 28 razstav in izvedli 51 gostovanj v tujini.

V nadaljevanju so navedeni večje lastne občasne ali medinstitucionalne razstave in projekte posameznih muzejev.[[11]](#footnote-11)

|  |  |
| --- | --- |
| **muzej** | **razstava / projekt** |
| Posavski muzej Brežice | Štirje elementi: 3-ZEMLJA\* |
| Alenka Gerlovič, ob 100-letnici rojstva (Makedonija, Hrvaška) |
| Pokrajinski muzej Celje | Alma M Karlin in Vzhodna Azija |
| Medalje in odlikovanja iz zbirke Pokrajinskega muzeja Celje |
| Muzej novejše zgodovine Celje | I feel Slovenija/ I feel Celje |
| Mestni muzej Idrija | Klekljanje idrijske čipke – UNESCO nesnovna dediščina (cikel razstav) |
| Gornjesavski muzej Jesenice | Jamski svet pod gorami |
| Medobčinski muzej Kamnik | Risba – Gvardjančič, Mrčnik |
| Pokrajinski muzej Kočevje | Telovadba, šport, rekreacija |
| Pokrajinski muzej Koper | Mir, o Kocjan (Miro kocjan, častni občan) |
| Gorenjski muzej Kranj | Mobiliziranci v nemško vojsko |
| Inženir Maks Klodič – ustvarjalec novih poti (Čedad) |
| Muzej narodne osvoboditve Maribor | In bila je luč - hidroelektrarne na Dravi v 20. stoletju |
| Pokrajinski muzej Maribor | MUSEOEUROPE 2019 |
| Goriški muzej | O živalih in ljudeh |
| Dolenjski muzej | Na dobri poti |
| 150 – letnica rojstva slikarja Josipa Germa |
| Pomorski muzej Sergej Mašera Piran | 6 ladij Splošne plovbe |
| Notranjski muzej Postojna | Kras(na) igralnica |
| Pokrajinski muzej Ptuj-Ormož | Osrčje Petovione |
| Muzeji radovljiške občine | Po poteh 60 let Čebelarskega muzeja |
| Rokodelski center Ribnica | Dr. Jože Ilc, skrbnik zapuščine Riharda Jakopiča |
| Loški muzej | 40 let Združenja umetnikov Škofja Loka |
| Tolminski muzej | gostovanja razstave o Javorci v tujini |
| Tržiški muzej | Dokumentarni film: Pričevalci koncentracijskega taborišča Ljubelj jug, podružnice Mauthausna |
| Galerija Božidar Jakac | Forma viva 2019 |
| MGLC | Viktor Vasarely |
| UGM | UGM Kabinet – cikel Osebnosti |
| Obalne galerije Piran | Novi jaz, samoupodobitve v delih sodobnih umetnikov |
| Mednarodni kiparski simpozij Forma viva Portorož |
| Koroška galerija likovnih umetnosti | Nezaslišani svet, ki ga imam v glavi |
| Narava: Slike narave in Slike Pokrajine |

Polovica muzejev, večinoma kot partnerji, sodeluje v 39 **projektih iz EU sredstev**, predvsem v okviru programa Ustvarjalna Evropa in čezmejnih programov: Več muzejev je vključenih v projekte kot pridruženi partner v sodelovanju z ustanovitelji.

**Delo z obiskovalci**

Predstavljanje zbirk javnosti sledi javnemu interesu dviga zavesti in znanja o naši dediščini. Muzeji se z vso pozornostjo usmerjajo k mlajši publiki, otrokom in mladini, se povezujejo s šolami, pripravljajo programe za obiske šolskih skupin, za prostočasne dejavnosti, so mentorji pri pripravi seminarskih, raziskovalnih in tekmovalnih nalog, predvsem pa mlade vzgajajo in jim vzbujajo zanimanje za našo skupno dediščino z vodenim ogledom razstav in delavnicami. Tri četrtine muzejev za družine pripravlja posebne programe, prilagojene skupnemu delu oz. povezovanju otrok in staršev. Odrasli obiskujejo muzeje zaradi zanimanja za izpostavljeno temo, lastnega strokovnega zanimanja za določeno vrsto gradiva, v muzeju obiskujejo predavanja ali druge dogodke, pripeljejo vanj svoje vnuke, se udeležijo zanimive delavnice ali pa preprosto obudijo spomin na svoje otroštvo in mladost.

V letu 2019 so muzeji zasnovali 525 novih **pedagoških programov[[12]](#footnote-12)**, 544 andragoških, 79 programov za družine in 547 dodatnih programov[[13]](#footnote-13). Manj izkoriščen potencial predstavljajo programi za družine, vendar je v primerjavi z letom 2018 tovrstne programe pripravilo več muzejev. Zanimanje za pedagoške programe je povezano s kakovostno izvedbo in tudi finančno podporo šolskim programom kulturnih dejavnosti. Andragoški programi so namenjeni različnim ciljnim skupinam odraslih Večina muzejev ima ustanovljene klube prijateljev, organizira zanimiva tematska predavanja, strokovne ekskurzije ipd. V letu 2019 je bila poudarjena usmerjenost na področje turizma, ki je sovpadla z aktivnostmi STO na področju kulturnega turizma. Muzeji so se posvetili vsebinam in programom, prilagojenim potrebam tujih turistov.

Dostopnost gradiva se zagotavlja tudi z **objavami na spletu**. To je običajno prvi stik z obiskovalcem, ki na spletu poišče informacije o zbirkah, zainteresiranim posameznikom pa nudi fotografije in podrobnejše opise predmetov, ki bi jih sicer morali poiskati v literaturi ali dokumentaciji. Zavedanje o pomembnosti objave gradiva na spletu ni enakomerno. Spletna stran muzeja iskalcem podrobnejših vsebin predstavlja najbolj pomemben in verodostojen vir hitrih informacij. Vsi muzeji imajo vsaj nekaj predmetov ali zbirk v digitalni obliki objavljenih na svoji spletni strani ali na skupnem portalu museums.si. Bolj kot spletne strani so za obiskovalce zanimiva družbena omrežja, kjer je večina muzejev tudi aktivnih in med drugim objavlja tudi posamezne predmete. Objave na družbenih omrežjih so namenjene predvsem dnevnim vsebinam in popularizaciji aktualnih dogodkov in za potrebe dokumentacije, predstavitve zbirk,.. .ne morejo nadomestiti spletne strani muzeja.

Posameznikom, ki za različne namene potrebujejo podrobnejše podatke, je dostopna **dokumentacija** o predmetih oz. gradivu. Prošnje ali zahteve za dostop je prejela večina muzejev in omogočila vpogled 1.789 osebam. Tri četrtine muzejev ima urejene **knjižnice**, dostopne zunanjim uporabnikom, ki jih je 5.496. V primerjavi s preteklim letom se je število uporabnikov v dokumentaciji močno znižalo, število uporabnikov knjižnic pa sorazmerno zvišalo.

Za senzorno in gibalno **ovirane** obiskovalce se skladno s finančnimi možnostmi postopno ureja dostopnost objektov in razstavnih prostorov s klančinami, dvigali, talnimi oznakami in indukcijskimi zankami. Neposredni poziv ministrstva za predložitev programa dela vključuje tudi prilagoditev vsaj ene od razstav gibalno in senzorno oviranim obiskovalcem ter obiskovalcem s posebnimi potrebami. Z usmerjeno spodbudo je ministrstvo uspelo uveljaviti pozornost za potrebe ranljivih skupin. S staranjem prebivalstva in usmerjenostjo k vsem ciljnim skupinam se tudi ob prenovi objektov fizična dostopnost ranljivim skupinam izkazuje kot standard. Objave predmetov, prilagojene senzorno oviranim osebam na svojih spletnih straneh omogoča 5 muzejev.

**Število obiskovalcev**

V letu 2019 se nadaljuje trend obiska iz leta 2018 Ponovno je opazen rahel porast obiska otrok in mladine ter obiskovalcev iz tujine, kjer beležijo 25% porast, kar je nedvomno rezultat povečanih aktivnosti na področju turizma.

Podatek o številu vseh obiskovalcev je pridobljen na podlagi števila izdanih vstopnic in ocene obiska ob otvoritvah in dneh prostega vstopa. Popularizacija programov ob izbranih dneh, ko je vstop prost, privabi številno publiko, ki se vrača ob manj obiskanih terminih, ki omogočajo bolj umirjen ogled razstav. Dnevi prostega vstopa so: 8. februar, 18. maj – mednarodni dan muzejev, Poletna muzejska noč na izbrano soboto v drugi polovici junija, in 3. december – Ta veseli dan kulture, poleg tega pa vsak muzej določi tudi prost vstop eno nedeljo v mesecu. S povečevanjem števila različnih dogodkov in vključevanjem v prireditve lokalnih skupnosti se viša tudi ocenjen obisk. Največjega obiska so muzeji deležni ob Slovenskem kulturnem prazniku in na Poletno muzejsko noč ter ob posameznih otvoritvah odmevnih in promoviranih razstav. Povprečna cena vstopnice znaša 2,7 EUR in se glede na posamezni muzej giblje od 1 do 5,5 EUR.

Štetje obiskovalcev med muzeji ni povsem poenoteno. V celoten obisk je zajeto število izdanih vstopnic in ocenjen obisk. Muzeji n.pr. različno beležijo obisk skupin. Nekateri štejejo le izdano skupinsko vstopnico, nekateri število v celotni skupini. V posameznem muzeju se način beleženja v navedenem časovnem intervalu tudi spremeni. Med krivuljami je najbolj konstantna tista, ki prikazuje plačan vstop in v petletnem obdobju izkazuje konstanten priliv z rahlim dvigom. V letu 2016 so skoraj vsi muzeji pričeli izdajati vstopnice tudi za brezplačen vstop. Vstop ob dnevih odprtih vrat in otvoritvah, ko obiskovalcem ni izdana vstopnica, je ocenjen in ni odraz povsem točnega števila obiskovalcev. Celoten obisk poleg navedenih parametrov vključuje tudi ločen obisk pedagoških, andragoških in drugih programov, ki so lahko plačani, ali brezplačni in za katere se izdaja skupinska ali pa individualna vstopnica.

Izbrane kategorije števila obiskovalcev določene ciljne publike ali programov izkazujejo trende obiska. V zadnjem triletnem obdobju je močno povečan obisk šolajočih se otrok in mladine. Določeni inovativni programi, interaktivni prikazi in popularizacijski prijemi učinkujejo na obisk razstav in predvsem pedagoških programov. Trend je zelo spodbuden tudi v širšem družbenem kontekstu. Mladi so najpomembnejša ciljna skupina v muzejih zaradi prizadevanj za ohranjanje dediščine, razvijanja zavesti in širjenja znanja. Večji preskok je v letu 2019 izkazan pri obisku tujcev. Po izraziti aktivnosti STO za vključevanje kulture v turistično ponudbo je s povezovanjem kulture in turizma ter nekaj učinkovitimi popularizacijskimi prijemi muzejem in turizmu uspelo vzbuditi pri tujcih večje zanimanje za ogled zbirk.

»Magično mejo« 100 tisoč obiskovalcev presegata MGML in Gornjesavski muzej Jesenice. Najvišji plačan vstop, skoraj 50.000 prodanih vstopnic, beleži MGML, sledijo mu Mestni muzej Idrija, Pokrajinski muzej Ptuj – Ormož, Muzeji radovljiške občine in Galerija-muzej Lendava. V navedenih muzejih je tudi najvišji obisk tujcev. Največji obisk pedagoških programov imajo v Muzeju novejše zgodovine Celje, sledijo mu MGML, Mestni muzej Idrija in Pokrajinski muzej Celje.

Najbolj obiskan je bil 33. grafični bienale v organizaciji MGLC z več kot 30.000 obiskovalci, 20.000 obiska beleži Pokrajinski muzej Ptuj-Ormož na razstavi o insignijah ptujskega mestnega sodnika, skoraj enako število si je v Galeriji-muzeju Lendava ogledalo razstavo Hundertwasser-Hasegawa, le malo manj obiskovalcev je privabila razstava ob 60. obletnici čebelarskega muzeja v Muzejih radovljiške občine, več kot 10.000 obiskovalcev pa beležijo še na razstavah: Muzejski donator Robert Šupe in izbor iz donacije Posavskemu muzeju Brežice, Zemlja pleše (Muzej novejše zgodovine Celje), Korajža je ženskega spola (Gornjesavski muzej Jesenice, SPM), Ruske ikone (gostovanje v MGML), Antični bojevnik (Pokrajinski muzej Maribor) in Drago Tršar: Monument (Galerija Božidar jakac).

**Zaposleni**

Za delovanje muzeja in izvajanje javne službe skrbijo strokovni, poslovni in tehnični delavci. Sindikalna pogajanja so se osredotočila predvsem v prizadevanja za višje plače, zaradi česar povečana obremenitev na masi plač ne dopušča sprememb Zakona o izvrševanju proračuna v korist višanja števila zaposlenih. Za morebitne utemeljene izjeme morajo biti sredstva zagotovljena iz drugih virov. Z novimi usmeritvami in pričakovanji nastajajo potrebe po povečanju števila kadrov pri delu z obiskovalci: vodnikov, receptorjev ipd. Muzeji iščejo različne možnosti zaposlovanja, največkrat v okviru programa sofinanciranja javnih del, manjkajoči del obveznosti pa uspejo nadomestiti s podjemnimi pogodbami in zlasti delom študentov. Za plače zaposlenih pridobijo sredstva iz proračuna ministrstva, občinskih proračunov, iz naslova javnih del, projektno in tudi iz lastnih sredstev.

V letu 2019 je bilo v pooblaščenih muzejih 525 delovnih mest.[[14]](#footnote-14) 62% je strokovnih delavcev. Prvo zaposlitev je dobilo 5 mladih diplomantov. 16% vseh delavcev je zaposlenih za določen čas. Študentsko delo je izvajalo 315 študentov in dijakov in javna dela 50 oseb. Trend v primerjavi z letom 2018 postaja zaskrbljujoč. Število vseh delovnih mest se je znižalo za 3%, za enak odstotek se je zvišal delež strokovnih delavcev, za 2% je višji delež zaposlenih za določen čas, mladih diplomantov, ki so v muzeju dobili prvo zaposlitev, je več kot polovica manj, število študentov se je zvišalo za eno tretjino, število javnih del pa znižalo za skoraj eno tretjino. Število delovnih mest se je znižalo iz projektnega dela in financiranja iz lastnega prihodka. Višji odstotek zaposleni strokovnih delavcev izhaja predvsem iz nižjega števila vseh delovnih mest, ko so muzeji izpad nadomeščali z zunanjimi izvajalci ali pa delom študentov. Nižje število zaposlenih iz javnih del je delno posledica nižanja sredstev na državni ravni, hkrati pa muzeji ugotavljajo, da javna dela v mnogih primerih predstavljajo problematično rešitev zaradi neustreznosti razpoložljivega kadra, zlasti v obdobjih gospodarske konjunkture. Zato se zvišuje delež študentskega dela, ki omogoča lažji izbor in fleksibilnost. Najbolj zaskrbljujoča je razpolovitev števila prvič zaposlenih diplomantov, ki je posledica zelo stimulativne zakonodaje za zamik upokojitve. Povprečna starost zaposlenih se približuje 50. letu. Takšna starostna neuravnoteženost za delovanje muzeja ni stimulativna, izrazite generacijske vrzeli pa so pri strokovnem delu problematične zaradi zagotavljanja kontinuitete znanja in dela z gradivom.

Za javni zavod je zaradi načrtovanja in stabilnosti pomemben konstanten dotok letnih sredstev za delovna mesta. Najvišji delež zagotavlja državni proračun. Sredstva za stroške dela predstavljajo najbolj merodajen segment financiranja. Ne glede na delež financiranja projektov s strani ostalih deležnikov so namreč ravno zaposleni tisti, ki aktivnosti izvajajo in njihovo delo ni vračunano v posamezni projekt. Sredstva za tretjino delovnih mest prispevajo ustanovitelji, ki v primerjavi z letom 2018 financirajo 10 delovnih mest več. Njihov delež je le redko namenjen financiranju delovnih mest strokovnega kadra, ampak večinoma pokriva stroške dela v nižjih tarifnih skupinah. S sofinanciranjem javnih del se dopolnjujejo potrebe po podpornih delovnih mestih na recepciji, vzdrževanju, pomoči pri delu s skupinami ipd. Zaposleni preko javnih del pa ne predstavljajo stalne delovne sile, zato je skoraj vsako leto znova zaposlene potrebno k delom priučiti. Projektna delovna mesta niso namenjena splošnim kadrovskim potrebam muzeja. Muzeji z višjim deležem lastnih prihodkov kadrovsko vrzel dopolnjujejo iz lasnih sredstev. V primeru tržne dejavnosti je takšen način smiseln, sicer pa močno bremeni delež, ki je sicer namenjen programu.

**Sofinanciranje**

Pooblaščeni muzeji sredstva za svoje delovanje pridobivajo iz različnih virov: državnega proračuna, proračunov občin, projektno iz sredstev EU in lastnih sredstev.

V letu 2019 je **proračun pooblaščenih muzejev** dosegel 28.988.483[[15]](#footnote-15) kar v primerjavi z letom 2018 pomeni 5,4% povečanje, ki pa je v celoti namenjeno pokrivanju stroškov za plače zaposlenih. Iz sredstev državnega proračuna je bilo zagotovljenih 55% sredstev, iz občinskih proračunov 26% in iz lastnega prihodka iz izvajanja javne službe, EU sredstev in tržne dejavnosti 19%.

|  |  |
| --- | --- |
| DP[[16]](#footnote-16) – MK | 15.933.558 |
| DP - ostalo | 489.317 |
| OP - ustanoviteljice | 7.381.153 |
| OP - ostale občine | 422.940 |
| LP - javna služba | 4.152.362 |
| LP - trg | 337.093 |
| LP - EU projekti | 1.338.619 |

Za izvajanje državne javne službe je **ministrstvo** zagotovilo sredstva v višini 15.893.328 EUR, kot je navedeno v spodnjem prikazu. Sredstva za investicijsko vzdrževanje kulturnih spomenikov[[17]](#footnote-17) je ministrstvo zagotovilo Pokrajinskemu muzeju Ptuj – Ormož in Galeriji Božidar Jakac, ki imata prostore v spomeniških kompleksih v lasti Republike Slovenije in sta hkrati tudi upravljavca objektov.

Večina sredstev je porabljenih za plače, vključujoč regres, odpravnine in jubilejne nagrade. Ker ministrstvo zagotavlja plače večini strokovnih delavcev, ki napredujejo tudi v nazivih, in direktorjev, se je breme zagotavljanja sredstev za ministrstvo dodatno povišalo. Skoraj enako razmerje predstavljajo splošni stroški delovanja, ki so indeksirani, in programski stroški, razdeljeni v dva sklopa. Programski I. sklop je izračunan kot povprečje porabe sredstev za strokovno delo enega zaposlenega in se v primerjavi z letom 2018 ni spreminjal. Sredstva programskega II. sklopa so namenjena realizaciji razstav in drugih projektov, muzejem pa se dodeljujejo po predhodni obravnavi na pristojni strokovni komisiji. Za posamezni muzej je programski II. sklop variabilen in lahko v letih močno niha, odvisno od prijave programa. Ministrstvo želi spodbujati kvaliteto projektov in sodelovanje med sorodnimi institucijami, zaradi česar je indeksacija sredstev II. sklopa nesprejemljiva.

Muzeji lahko del sredstev pridobijo še za odkupe predmetov za dopolnitev muzejskih zbirk, obdelavo arhivov arheoloških najdišč in za nekatere posebne projekte ali naloge. Na postavki za odkupe kulturne dediščine je ministrstvo zagotovilo sredstva v višini 237.500 EUR, od tega so pooblaščeni muzeji pridobili 74,4 % sredstev. Tudi predloge odkupov presoja pristojna strokovna komisija in glede na pomembnost, kakovost in smotrnost posameznega odkupa pripravi seznam predlogov. Glede na obseg sredstev, namenjenih obdelavi arhivov arheoloških najdišč, se financirajo le najnujnejše aktivnosti priprave predmetov za inventarizacijo. Dodatna sredstva z drugih postavk za večje projekte in naloge je pridobilo šest muzejev.

Ustanoviteljice 35 pooblaščenih muzejev so **občine**, večinoma sedežna občina, 8 muzejev pa sta ustanovili dve ali več občin. ZVKD-1[[18]](#footnote-18) nalaga finančne obveznosti ustanovitelju, ministrstvu in muzeju. Ministrstvo muzejem financira izvajanje državne javne službe na območju vseh občin v Republiki Sloveniji, posameznemu muzeju pa skladno s pooblastilom na območju tistih občin, za katere je pristojen in v obsegu, določenem v pogodbi. Če občina ni ustanoviteljica muzeja, je prav tako obvezna plačevati stroške izvajanja lokalne javne službe ali pa projektnih nalog, ki jih na njenem območju ali zanjo izvaja muzej. Razmerje, obveznosti in višino financiranja v tem primeru uredi pogodbeno z muzejem. Ministrstvo je z uradnim dopisom, namenjenim občinam, ki niso ustanoviteljice pooblaščenih muzejev, le-te posebej obvestilo in seznanilo z obveznostmi plačevanja posameznih storitev muzejem.

93. člen ZVKD-1 določa, da delež sredstev državnega proračuna za posamezni pooblaščeni muzej ne sme presegati 80 % celotnega proračuna muzeja. Predpisi ne določajo obveznega deleža iz občinskih proračunov, povsem zmotno pa je mnenje nekaterih ustanoviteljev, da bi država v proračunu morala vsakemu muzeju zagotavljati 80% sredstev. Večina muzejev izvaja bistveno večji delež lokalne javne službe varstva, kot ima zagotovljenih sredstev v občinskih proračunih. Delež sredstev iz občinskih proračunov se giblje od 10 % do 79 % sredstev celotnega proračuna posameznega muzeja. Najvišje deleže zagotavljajo ustanovitelji Tržiškega muzeja, Gornjesavskega muzeja in Rokodelskega centra Ribnica. Najnižji delež prispevajo občine ustanoviteljice Pomorskega muzeja Sergej Mašera Piran in Umetnostne galerije Maribor..

Občine zagotavljajo sredstva za stroške dela 117 zaposlenih, kar je za 9 več kot lani. Obveznosti prevzemajo predvsem do podpornega in tehničnega osebja, manj pa do strokovnih delovnih mest, ki so v višjih tarifnih skupinah. Muzejem, ki so pooblastilo za opravljanje državne javne službe muzejev prvič pridobili v letu 2013 (Tržiški muzej, Rokodelski center Ribnica, Galerija–muzej Lendava in Kobariški muzej), država glede na razpisne pogoje ne zagotavlja sredstev za stroške dela. V Gornjesavskem muzeju Jesenice in Tolminskem muzeju je več delovnih mest financiranih iz občinskih kot iz državnega proračuna. Uravnotežen delež financiranja delovnih mest so prevzeli ustanovitelji MGML, Pokrajinskega muzeja Kočevje in Muzeja Velenje. Iz občinskega proračuna sredstev za delovna mesta ne zagotavljajo ustanoviteljice Zasavskega muzeja Trbovlje, Umetnostne galerije Maribor in Galerije Murska Sobota. Mestna občina Celje v Pokrajinskem muzeju Celje financira 7 projektnih delovnih mest. Četrtina muzejev nima zaposlenih iz javnih del. Občine sofinancirajo zaposlitve iz programa javnih del, ki pa ne predstavlja tako konstantne in obremenjujoče finančne obveznosti kot redne zaposlitve.

Ustanovitelji podpirajo predvsem projekte in programe lokalne javne službe, pri čemer pa ne vključujejo stroškov dela, ki ga izvajajo zaposleni iz sredstev ministrstva. Prostori muzejev so v občinski lasti, razen v izjemnih primerih, ko gre za najem depojev. Poleg obveznosti iz izvajanja lokalne javne službe in dela splošnih stroškov delovanja občine zagotavljajo sredstva za investicije in investicijsko vzdrževanje objektov.[[19]](#footnote-19)

**Lastna sredstva** muzeji pridobivajo s prihodki iz izvajanja javne službe, donacijami, uspešnimi prijavami EU projektov in tržno dejavnostjo. Skupni delež znaša 15,6 % celotnega proračuna muzejev in se je v primerjavi z letom 2018 zvišal za 0,4%. Poleg odmevnih projektov je lastni prihodek eden od najbolj realnih kazalnikov uspešnosti posameznega muzeja. Giblje se v visokem razponu od 1,2 % do 36,4 %, odvisno od lastne programske in poslovne aktivnosti ter potencialov okolja. Načeloma lahko vsak muzej doseže najmanj 5% delež, preseganje 20% pa pomeni evropsko primerljiv poslovni rezultat muzejev, ki izvajajo javno službo. Dosega in presega ga 6 muzejev. Kot mejnik, h kateremu naj bi muzeji stremeli, je ministrstvo predlagalo 10% delež. 15 muzejev ga je že preseglo. Žal 8 muzejev še vedno ne dosega deleža 5% lastnega prihodka.

Največ lastnih sredstev muzeji pridobijo s prodajo vstopnic in trženjem pedagoških in andragoških programov. Prodaja publikacij upada zaradi spletne dostopnosti vsebin. Presega jo prodaja spominkov v muzejski trgovini. Pridobivanje sponzorskih sredstev in donacij je razmeroma redko. Večinoma gre za blagovni prispevek, denarni pa je z upadanjem števila velikih in uspešnih slovenskih podjetij vse redkejši. 11 muzejev, pet manj kot lani, iz lastnih sredstev zagotavlja tudi zaposlitev oz. krije razliko do polne zaposlitve. Znižanje števila je ugodno in je nastalo zaradi zagotavljanja sredstev s strani ustanoviteljev, ki pred tem v muzeju delovnih mest bodisi niso financirali ali pa so financirali nesorazmerno nizek delež. Lastni prihodki iz izvajanja javne službe so prednostno namenjeni bogatitvi programa.

V letu 2019 je finančna sredstva EU v skupni višini 525.098 EUR črpalo 15 muzejev, 2 več kot v letu 2018. V primerjavi z letom 2018 so črpali za 121.240 EUR več sredstev pri čemer so upoštevani neposredni in posredni viri. S sredstvi so zagotovili delo na 13 delovnih mestih, omogočili strokovno delo in druge projektne aktivnosti. V primerjavi z letom prej gre za boljši rezultat v višini sredstev in številu udeleženih muzejev. Najuspešnejša pri pridobivanju EU sredstev sta MGML in Pomorski muzej Sergej Mašera Piran, kar pa se ne odraža v številu delovnih mest.

Med pooblaščenimi muzeji je Kobariški muzej d.o.o. edini **zasebni muzej**, ki je pridobil pooblastilo za izvajanje državne javne službe muzejev. Muzej se ukvarja predvsem z vsebinami prve svetovne vojne, prednostno z dediščino Soške fronte. Višina sofinanciranja v letu 2019 je znašala 25.000 EUR. Ministrstvo muzeju zagotavlja sredstva za programske stroške izvajanja državne javne službe v okviru I. sklopa in projektni sklop, ki vključuje dopolnitev stalne razstave in občasno razstavo. Muzej pridobiva sredstva po javnem pozivu. Beleži visok obisk, finančno pa izkaze vodi razmejeno med prihodke iz javnih sredstev in tržne dejavnosti.

**Zaključek**

Pooblaščeni muzeji so leto 2019 uspešno zaključili. Realizirali so zastavljene projekte, med njimi nekaj zelo odmevnih, ohranili število obiskovalcev, povečali zanimanje za obisk otrok in mladine ter tujcev, intenzivirali mednarodno sodelovanje, zvišali črpanje EU sredstev in lastni prihodek.

Velika večina muzejev se kontinuirano ukvarja s postopno prenovo prostorov in stalnih postavitev. Največji problem še vedno predstavljajo depojski prostori. Več posluha za investicije in podporo muzeju izkazujejo tudi njihovi ustanovitelji, zlasti tisti z vizijo, ki kulturno področje vključujejo v razvojne programe občine in si prizadevajo za turistični obisk. Problem pomanjkanja podpornih služb rešujejo z zunanjimi izvajalci, javnimi deli in študentskim delom. Celoten proračun muzejev je sicer višji kot v letu 2018, vendar je razlika namenjena izplačilu plač.

Med pooblaščenimi muzeji jih tretjina deluje zelo uspešno, mednarodno primerljivo, nekateri med njimi glede na izhodiščne možnosti tudi nadpovprečno. Imajo vizijo, pripravljajo odmevne projekte, beležijo dober obisk in posledično pridobijo tudi več lastnih sredstev. Petina muzejev deluje pod mejo pričakovanih in izvedljivih rezultatov, kar je večinoma posledica neustreznega vodenja in brezbrižnosti ustanoviteljev, da bi stanje spremenili. Večina muzejev deluje uspešno in si prizadeva izboljšati stanje in povečati prepoznavnost.

1. Javni zavod, katerega ustanoviteljica je vsaj ena občina. [↑](#footnote-ref-1)
2. Muzej in galerije mesta Ljubljane [↑](#footnote-ref-2)
3. Notranjski muzej Postojna je notranja organizacijska enota Zavoda Znanje Postojna. [↑](#footnote-ref-3)
4. Mednarodni grafični likovni center [↑](#footnote-ref-4)
5. V nadaljevanju se večina statističnih podatkov nanaša na pooblaščene muzeje, ki so javni zavodi, razen kjer je posebej navedeno tudi upoštevanje podatkov za Kobariški muzej d.o.o. [↑](#footnote-ref-5)
6. Služba za premično dediščino in muzeje [↑](#footnote-ref-6)
7. Pooblastilo določa seznam občin, za katere je posamezni muzej pristojen. [↑](#footnote-ref-7)
8. Enota je lahko posamezen predmet ali zbirka predmetov. [↑](#footnote-ref-8)
9. Standardni program je del programskega II. sklopa – razstavno projektni sklop. MK zanj zagotavlja enako višino 7.000 EUR za vsak muzej. Standardni program obsega manjše dopolnitve stalnih razstav, manjše lastne občasne razstave, gostovanja in manjše projekte. [↑](#footnote-ref-9)
10. V nadaljevanju se podatki v poglavju o predstavljanju dediščine javnosti nanašajo na projekte, sofinancirane iz sredstev Ministrstva za kulturo. [↑](#footnote-ref-10)
11. V tabeli niso navedene razstave in projekti, ki so izpostavljeni v tekstu. [↑](#footnote-ref-11)
12. Posamezni pedagoški program je n.pr. program vodenja po razstavi z gradivom za določeno triado, program tematske delavnice ipd. [↑](#footnote-ref-12)
13. Dodatni program je n.pr. cikel predavanj, filmski večeri, …. [↑](#footnote-ref-13)
14. Brez javnih del [↑](#footnote-ref-14)
15. Navedeni zneski in deleži financiranja so izračunani po podatkih o prihodkih in odhodkih po denarnem toku. [↑](#footnote-ref-15)
16. DP – državni proračun, OP – občinski proračun, LP – lastni prihodek [↑](#footnote-ref-16)
17. Sredstva niso vključena v prikaz, upoštevana pa so v predhodnem prikazu o virih financiranja. [↑](#footnote-ref-17)
18. Zakon o varstvu kulturne dediščine (Uradni list RS, št. 16/2008, 123/2008, 8/2011, 30/2011, Odl.US: U-l.297/08-19, 90/2012, 111/2013, 32/16) [↑](#footnote-ref-18)
19. Investicijski transferji v vzdrževanje in obnovo objektov v lasti občin niso vključeni v financiranje javne službe. Enako velja za sredstva državnega proračuna za nepremičnine v lasti RS. [↑](#footnote-ref-19)